b'\n_START_ARTICLE_\nVideodnevnik\n_START_PARAGRAPH_\nVideodnevnik ali videoblog, bolj znan pod tujko vlog, je oblika spletnika (bloga), ki vsebino namesto z besedilom podaja preko posnetkov, po navadi obogatenih z opombami, povezavami in fotografijami. Ta oblika bele\xc5\xbeenja dogodkov in podajanja osebnih izku\xc5\xa1enj, mnenj in prepri\xc4\x8danj je zelo raz\xc5\xa1irjena na spleti\xc5\xa1\xc4\x8du YouTube.\n_START_SECTION_\nZgodovina\n_START_PARAGRAPH_\nNewyor\xc5\xa1ki umetnik Nelson Sullivan je bil poznan po snemanju videoposnetkov v slogu videodnevnikov po New Yorku in Ju\xc5\xbeni Karolini \xc5\xbee v osemdesetih letih 20. stoletja._NEWLINE_2. januarja 2000 je Adam Kontras v svojem spletniku objavil tudi posnetek selitve v Los Angeles. Novembra istega leta je Adrian Miles objavil film, sestavljen iz sli\xc4\x8dic, na katerih je razlo\xc5\xbeil skovanko \xc2\xbbvlog\xc2\xab, kakor je poimenoval svoj video. Filmar in glasbenik Luuk Bouwman je leta 2002 ustvaril ne ve\xc4\x8d obstoje\xc4\x8do spletno stran Tropisms.org kot videodnevnik z njegovih potovanj po zaklju\xc4\x8dku \xc5\xa1tudija. To je ena izmed prvih strani, ki so bile poimenovane kot videodnevnik (angl. vlog). Leta 2004 je Steve Garfield zagnal svoj lasten videodnevnik in razglasil to leto za \xc2\xbbleto videodnevnika\xc2\xab._NEWLINE_Snemanje videodnevnikov je strmo poraslo po letu 2005. Yahoo! Videoblogging Group je zaznalo ob\xc4\x8dutno pove\xc4\x8danje v avgustu 2005. Danes najbolj priljubljeno spleti\xc5\xa1\xc4\x8de za deljenje videoposnetkov, YouTube, je bilo ustanovljeno februarja 2005. Soustanovitelj Jawed Karim je na svojem kanalu \xc2\xbbJawed\xc2\xab\xc2\xa0nalo\xc5\xbeil prvi videodnevnik na YouTubu z naslovom \xc2\xbbMe at the zoo\xc2\xab\xc2\xa0(Jaz v \xc5\xbeivalskem vrtu) aprila 2005. Do julija 2006 je YouTube s 100 milijoni ogledov dnevno in 65.000 objavami na dan postal peto najbolj obiskano spletno mesto._NEWLINE_\xc5\xa0tevilni odprtokodni sistemi za upravljanje vsebin so omogo\xc4\x8dili vklju\xc4\x8devanje videovsebin, zaradi \xc4\x8desar lahko ustvarjalci videodnevnikov sami gostijo in urejajo svoja spleti\xc5\xa1\xc4\x8da. Z razvojem pametnih telefonov, ki imajo vgrajene zmogljive kamere, je objava videovsebine mogo\xc4\x8da prakti\xc4\x8dno takoj po posnetju.\n_START_SECTION_\nSlovenski ustvarjalci videodnevnikov\n_START_PARAGRAPH_\nZa nekatere ustvarjalce videodnevnikov to lahko predstavlja tudi glavni vir zaslu\xc5\xbeka. Vendar je zaradi majhnosti slovensko govore\xc4\x8dega trga omejena tudi mo\xc5\xbenost zaslu\xc5\xbeka, ki izhaja predvsem iz tr\xc5\xbeenja oglasnega prostora in drugih oblik tr\xc5\xbeenja (ume\xc5\xa1\xc4\x8danje izdelkov)._NEWLINE_Med najbolj spremljane slovenske videodnevni\xc4\x8darje spadajo Sara Mozeti\xc4\x8d, ki obravnava predvsem tematiko li\xc4\x8dil, okra\xc5\xa1evanja in kako kaj narediti sam, Barbara4u2c, ki razpreda o razli\xc4\x8dnih temah: od dru\xc5\xbebenih pojavov, do jezikovnih zanimivosti sloven\xc5\xa1\xc4\x8dine. Obe sicer ve\xc4\x8dino prispevkov pripravita v angle\xc5\xa1\xc4\x8dini. Med ustvarjalci videodnovnikov v sloven\xc5\xa1\xc4\x8dini so bolj poznani Ciril Komotar, ki obravnava predvsem avtomobilisti\xc4\x8dno podro\xc4\x8dje, Lea Filipovi\xc4\x8d, ki v videodnevniku Lepa afna govori o li\xc4\x8denju in \xc5\xbeivljenjskem slogu, Jani Jugovic, ki v videodnevniku Cool Fotr predstavlja dogodiv\xc5\xa1\xc4\x8dine star\xc5\xa1evstva, in drugi.'